b'\n_START_ARTICLE_\nAndy McCoy\n_START_SECTION_\nVarhaiset vaiheet\n_START_PARAGRAPH_\nAntti Hulkko syntyi Pelkosenniemell\xc3\xa4. Perheeseen kuuluivat is\xc3\xa4n ja \xc3\xa4idin ja Antin lis\xc3\xa4ksi Ilkka-isoveli ja vuonna 1967 syntynyt sisko. He asuivat Pelkosenniemell\xc3\xa4, Kemij\xc3\xa4rven Tohmossa ja Oulussa. My\xc3\xb6hemmin perhe muutti Tukholmaan is\xc3\xa4n ty\xc3\xb6n vuoksi. Hulkko on itse kertonut k\xc3\xa4ytt\xc3\xa4neens\xc3\xa4 alkoholia ja kannabista jo 9-vuotiaana ja raakaooppiumia 16-vuotiaana. Andy McCoyn synnyinkunta Pelkosenniemi paljasti patsaan pojalleen hein\xc3\xa4kuussa 2009. M\xc3\xa4ntypuisen patsaan veisti McCoyn set\xc3\xa4 Matti Hulkko. Antti Hulkon serkku on l\xc3\xa4hes saman ik\xc3\xa4inen maavoimien komentaja kenraaliluutnantti Petri Hulkko.\n_START_SECTION_\nMusiikkiuran alku\n_START_PARAGRAPH_\nHulkko oli kiinnostunut etenkin piirt\xc3\xa4misest\xc3\xa4, mutta Tukholmassa musiikki sai yh\xc3\xa4 suuremman merkityksen. Hulkon perheen naapurissa asui ruotsalainen naisjuristi, jonka mies oli jamaikalainen. N\xc3\xa4iden pojalta Hulkko oppi englannin kielen. Hulkko oppi pian my\xc3\xb6s ruotsin kielen ja kitaran soiton. Hulkko alkoi Tukholmassa k\xc3\xa4ytt\xc3\xa4\xc3\xa4 etunimen\xc3\xa4\xc3\xa4n \xe2\x80\x9dAndy\xe2\x80\x9d.  N\xc3\xa4it\xc3\xa4 nimi\xc3\xa4 jaettiin sittemmin Hanoi Rocksin j\xc3\xa4senten kesken. _NEWLINE_Vuonna 1976 Risto Hulkko sai ty\xc3\xb6paikan Helsingiss\xc3\xa4 ja perhe muutti takaisin Suomeen. Syksyll\xc3\xa4 Hulkko aloitti opintonsa Helsingiss\xc3\xa4 Botby H\xc3\xb6gstadieskolanissa (ent. \xc3\x96stra Svenska L\xc3\xa4roverket), jossa h\xc3\xa4n pian tutustui 13-vuotiaaseen kitaristiin Jan Stenforsiin._NEWLINE_Hulkko on itse v\xc3\xa4itt\xc3\xa4nyt, ett\xc3\xa4 h\xc3\xa4nelle paluumuutto Suomeen oli kulttuurishokki, eik\xc3\xa4 h\xc3\xa4n en\xc3\xa4\xc3\xa4 kunnolla osannut suomen kielt\xc3\xa4. Ongelma oli sekin, ett\xc3\xa4 koulussa h\xc3\xa4n puhui riikinruotsia, kun taas muut puhuivat suomenruotsia. Hulkko harrasti jalkapalloa, jonka harrastuksen h\xc3\xa4n oli aloittanut jo Tukholmassa. Hulkko ei menestynyt koulussa kovin hyvin. H\xc3\xa4n oli suomen kielen tukiopetuksessa, eiv\xc3\xa4tk\xc3\xa4 h\xc3\xa4nt\xc3\xa4 kiinnostaneet kuin taideaineet ja englanti. Koulu j\xc3\xa4i yh\xc3\xa4 enemm\xc3\xa4n sivulle, kun Hulkko ja Stenfors olivat muodostaneet kitaraduon ja soittelivat koulun juhlissa ja tapahtumissa. Samoihin aikoihin Matti Fagerholm, Hulkko ja Jesu H\xc3\xa4m\xc3\xa4l\xc3\xa4inen ja joku muu muodostivat yhtyeen nimelt\xc3\xa4 Bolin.  _NEWLINE_Vuonna 1976 Andy Hulkon veli Ilkka Hulkko perusti Pete \xe2\x80\x9dR\xc3\xa4k\xc3\xa4\xe2\x80\x9d Malmin kanssa punk-yhtyeen Briard. Malmi sai j\xc3\xa4rjestetty\xc3\xa4 Briardin Linnanm\xc3\xa4en vuoden 1977 kes\xc3\xa4kauden p\xc3\xa4\xc3\xa4tt\xc3\xa4j\xc3\xa4isjuhlien esiintyj\xc3\xa4ksi 1 400:lle ihmiselle. Konsertin j\xc3\xa4lkeen Finnlevyn Robbie Lindberg tuli tarjoamaan leyvytyssopimusta. Hulkko oli t\xc3\xa4ll\xc3\xb6in vasta 15-vuotias. _NEWLINE_Briardista tuli Suomen ensimm\xc3\xa4inen levytt\xc3\xa4nyt punk-yhtye singlell\xc3\xa4\xc3\xa4n I Really Hate Ya / I Want You Back. Briardin alkuaikoina Hulkko k\xc3\xa4ytti taiteilijanime\xc3\xa4 Andy von Hulkko. Kun Hulkko oli Tukholmassa ensimm\xc3\xa4isen Briard-singlen julkaisun aikaan, levy-yhti\xc3\xb6n edustajat Helsingiss\xc3\xa4 kysyiv\xc3\xa4t Pete Malmilta soolokitaristin nime\xc3\xa4. Pete Malmi vastasi t\xc3\xa4ll\xc3\xb6in: \xe2\x80\x9dReal McCoy, se on se mit\xc3\xa4 se on, se on ehtaa kamaa se j\xc3\xa4b\xc3\xa4.\xe2\x80\x9d Kun Hulkko tuli takaisin Tukholmasta Helsinkiin, Briardin ensimm\xc3\xa4iseen singleen oli jo painettu nimi Andy McCoy. Pete Malmin keksim\xc3\xa4\xc3\xa4 ja painattamaa nime\xc3\xa4 ei en\xc3\xa4\xc3\xa4 l\xc3\xa4hdetty muuttamaan._NEWLINE_Hulkko sai suoritettua peruskoulunsa, mutta ei jatkanut lukioon. H\xc3\xa4n meni koulun j\xc3\xa4lkeen t\xc3\xb6ihin er\xc3\xa4\xc3\xa4seen siivousyhti\xc3\xb6\xc3\xb6n ja k\xc3\xa4vi pari kuukautta Vapaata Taidekoulua._NEWLINE_Vuonna 1980 McCoyta pyydettiin kahteen yhtyeeseen, Pave Maijasen Mistakesiin ja Pelle Miljoonan juuri kokoamaan Pelle Miljoona Oy:hyn. McCoy p\xc3\xa4\xc3\xa4tyi j\xc3\xa4lkimm\xc3\xa4iseen Johannan johtajan Atte Blomin vihjattua Pelle Miljoonan tekev\xc3\xa4n pian l\xc3\xa4pimurron. Blom oli oikeassa, ja McCoy sai jo 17-vuotiaana ensimm\xc3\xa4isen kultalevyns\xc3\xa4 Pelle Miljoona Oy:n suomirockin menestysalbumista Moottoritie on kuuma. _NEWLINE_Vuonna 1979 McCoyn l\xc3\xa4hdetty\xc3\xa4 Briardista Pelle Miljoona Oy:hyn h\xc3\xa4nen tilalleen kitaristiksi tuli Jan Stenfors. Vuosina 1978\xe2\x80\x931980 Fagerholm ja McCoy tekiv\xc3\xa4t yhteisty\xc3\xb6t\xc3\xa4 Maukka Perusj\xc3\xa4tk\xc3\xa4n ja Ralf \xc3\x96rnin hankkeissa. Musiikkivideoilla \xe2\x80\x9dS\xc3\xa4pin\xc3\xa4\xc3\xa4\xe2\x80\x9d ja \xe2\x80\x9dVaatteet (on mun aatteet)\xe2\x80\x9d n\xc3\xa4kyv\xc3\xa4t Fagerholm soittamassa saksofonia ja McCoy kitaraa. Fagerholm, Stenfors ja McCoy viettiv\xc3\xa4t vuosina 1977\xe2\x80\x931980 aikaa punkkareiden ja rokkareiden suosimassa Kill Cityss\xc3\xa4.   _NEWLINE_Vuonna 1979 Matti Fagerholm oli koonnut McCoyn vaikutuksella yhtyeen Hanoi Rocks. Yhtyeess\xc3\xa4 soitti jo McCoyn yst\xc3\xa4v\xc3\xa4 Stenfors. Alkuvuonna 1980 Andy McCoy muutti taiteilijanimekseen Andy Suicide ja antoi Hanoi Rocksissa soittavalle Jan Stenforsille taiteilijanimen Nasty McCoy. Ensimm\xc3\xa4isen Hanoi Rocksin kokoonpano ei ollut pitk\xc3\xa4ik\xc3\xa4inen, ja Hulkko eli Suicide oli vain sen taustavaikuttaja. Hulkko oli keksinyt yhtyeen nimen Monroen kanssa 14-vuotiaana yhdist\xc3\xa4m\xc3\xa4ll\xc3\xa4 Johnny Thundersin kappaleen "Chinese Rocks" heroiinia tarkoittavan nimen ja pinkki\xc3\xa4 Vietnamissa jalostettua heroiinia tarkoittavan ilmaisun Hanoi rocks. Hulkko ja Fagerholm p\xc3\xa4\xc3\xa4ttiv\xc3\xa4t elokuun tienoilla 1980 koota kes\xc3\xa4ll\xc3\xa4 hajonneen Hanoi Rocksin uudella kokoonpanolla. Andy McCoy erosi juuri ennen syksyn kiertuetta eritt\xc3\xa4in suositusta Pelle Miljoona Oy:st\xc3\xa4 ja muutti Stenforsin ja Fagerholmin kanssa Tukholmaan. Hulkko otti uudelleen nimekseen Andy McCoy ja Stenfors sai nimen Nasty Suicide. Samoihin aikoihin Fagerholm otti nimekseen Michael Monroe, jonka sukunimi oli aiemmin ollut Hulkon k\xc3\xa4yt\xc3\xb6ss\xc3\xa4. Kun McCoy kadotti basistiksi kaavaillun ruotsalaisen Bj\xc3\xb6rne Fr\xc3\xb6bergin puhelinnumeron, McCoy pyysi Pelle Miljoona Oy:n Sami Takam\xc3\xa4ke\xc3\xa4 yhtyeeseen. McCoy nimesi Sami Takam\xc3\xa4en Sam Yaffaksi, koska t\xc3\xa4m\xc3\xa4 n\xc3\xa4ytti h\xc3\xa4nen mielest\xc3\xa4\xc3\xa4n appelsiinilta. Rumpaliksi l\xc3\xb6ydettiin Michael Monroen ja McCoyn vanha tukholmalainen yst\xc3\xa4v\xc3\xa4 Jesper Sporre, joka sai taiteilijanimekseen Gyp Casino.\n_START_SECTION_\nVuodet 1985\xe2\x80\x931989\n_START_PARAGRAPH_\nElokuussa 1985 Hanoi Rocksin viimeinen kokoonpano (Andy McCoy, Nasty Suicide, Timo Kaltio, Terry Chimes) perusti McCoyn ja Suiciden johdolla Cherry Bombzin, jonka laulajaksi otettiin Toto Coelo -yhtyeess\xc3\xa4 vaikuttanut Anita Chellamah. Glam rock ja glam punk -linjalla jatkanut Cherry Bombz sai paljon huomiota maailman musiikki- ja viihdelehdist\xc3\xb6ss\xc3\xa4 Hanoi Rocksin perij\xc3\xa4n\xc3\xa4. Cherry Bombz esitti monia Hanoi Rocksin kappaleita, joita ei oltu ehditty levytt\xc3\xa4\xc3\xa4 Hanoi Rocks -albumeille. Ensimm\xc3\xa4inen kokoonpano ehti levytt\xc3\xa4\xc3\xa4 Britanniassa alun perin julkaistun 7" singlen Hot Girls In Love / Feline Feeling ja Japanissa sek\xc3\xa4 Yhdysvalloissa julkaistun EP:n Hot Girls In Love / 100 Degrees In The Shade / Feline Feeling / Oil & Gasoline. Lis\xc3\xa4ksi yhtyeen piti levytt\xc3\xa4\xc3\xa4 kokonainen LP, mutta rahat eiv\xc3\xa4t riitt\xc3\xa4neet kuin \xe2\x80\x9dmini-LP:hen\xe2\x80\x9d eli k\xc3\xa4yt\xc3\xa4nn\xc3\xb6ss\xc3\xa4 EP:hen The Cherry Bombz, joka sis\xc3\xa4lsi samat kappaleet kuin aiemmin julkaistu EP, lis\xc3\xa4ttyn\xc3\xa4 vain kappale \xe2\x80\x9dPin-Up Boy\xe2\x80\x9d. Loppuvuoden 1985 yhtyeess\xc3\xa4 j\xc3\xa4senen\xc3\xa4 ehtinyt olla Timo Kaltio korvattiin vuoden 1986 alusta l\xc3\xa4htien Dave Tregunnalla (Lords of the New Church, Sham 69). T\xc3\xa4m\xc3\xa4 kokoonpano ehti julkaista 7" singlen House Of Ecstasy / Declaration, EP:n House of Ecstasy / Declaration / Countryfield Inner City Blues /Running (Back To Your Lover) ja live-LP:n Coming Down Slow, joka julkaistiin vuonna 1987 yhtyeen jo hajottua. Lis\xc3\xa4ksi syntyiv\xc3\xa4t viel\xc3\xa4 keikkavideot \xe2\x80\x9dHot Girls In Love\xe2\x80\x9d ja \xe2\x80\x9dLive At The Marquee\xe2\x80\x9d ja kokoelmakasetti \xe2\x80\x9d100 Degrees In The Shade\xe2\x80\x9d 1986. Yhtye ehti kiert\xc3\xa4\xc3\xa4 Yhdysvalloissakin, mutta syksyll\xc3\xa4 1986 yhtye hajosi, kun McCoy antoi Chellamahille potkut. Yhtye oli jo kauan ollut tyytym\xc3\xa4t\xc3\xb6n laulajattareensa._NEWLINE_Andy McCoy ja Nasty Suicide julkaisivat kes\xc3\xa4ll\xc3\xa4 1986 The Suicide Twins -nimisen\xc3\xa4 duona akustisen albumin Silver Missiles And Nightingales jo ennen Cherry Bombzin \xe2\x80\x9dHouse of Ecstasy\xe2\x80\x9d -singlej\xc3\xa4. Syksyll\xc3\xa4 1986 Cherry Bombzin hajottua The Suicide Twins teki muutamia kiertueita Suomessa, kunnes duo hajosi vuoden 1986 lopussa. Duon aikana ja albumilla Suicide k\xc3\xa4ytti taiteilijanimen\xc3\xa4\xc3\xa4n Nasty Superstar._NEWLINE_Andy McCoy oli The Suicide Twinsin hajoamisen j\xc3\xa4lkeen aivan kadoksissa. Vuonna 1987 oli ilmestynyt McCoyn muistelmat Andy McCoy \xe2\x80\x93 Hanoista ikuisuuteen mutta ei mit\xc3\xa4\xc3\xa4n muuta. Vuonna 1988 McCoy asui Suomessa, jossa h\xc3\xa4n nauhoitti ensimm\xc3\xa4isen sooloalbuminsa Too Much Ain\xe2\x80\x99t Enough muun muassa Keimo Hirvosen ja Jone Takam\xc3\xa4en avulla. Levy ei ollut kovin suuri menestys, koska silt\xc3\xa4 l\xc3\xb6ytyi vain muutama kelvollinen kappale, joista tunnetuin ja melodisin lienee \xe2\x80\x9dI Will Follow\xe2\x80\x9d. T\xc3\xa4h\xc3\xa4n syyn\xc3\xa4 oli se, ett\xc3\xa4 McCoyn heroiinin k\xc3\xa4ytt\xc3\xb6 oli riist\xc3\xa4ytynyt Hanoi Rocksin j\xc3\xa4lkeen t\xc3\xa4ysin k\xc3\xa4sist\xc3\xa4. McCoy teki yksin my\xc3\xb6s muutamia akustisia keikkoja ja flamencokeikan Jukka Tolosen kanssa. My\xc3\xb6hemmin vuonna 1988 McCoy muutti perheineen Lontooseen ja sielt\xc3\xa4 Los Angelesiin, jossa McCoy solmi BMG-Virginin kanssa levytyssopimuksen. Samana vuonna McCoy sai ensimm\xc3\xa4isen\xc3\xa4 suomalaisena kultalevyn Yhdysvalloista, kun Samantha Fox levytti cover-version McCoyn alun perin Silver Missiles And Nightingales -albumille s\xc3\xa4velt\xc3\xa4m\xc3\xa4st\xc3\xa4 kappaleesta \xe2\x80\x9dThe Best Is Yet to Come\xe2\x80\x9d._NEWLINE_Los Angelesissa Sex Pistolsin Steve Jones esitteli McCoyn Iggy Popille Instinct-kiertuekitaristiksi, koska ei itse p\xc3\xa4\xc3\xa4ssyt kiertueelle. Aiemmin jonkin aikaa pimennossa ollut McCoy sai j\xc3\xa4lleen maailmalla paljon huomiota. McCoyn puuhailut p\xc3\xa4\xc3\xa4siv\xc3\xa4t kiertuebasisti Alvin Gibbsin kirjaan Neighbourhood Thread \xe2\x80\x93 On Tour With Iggy Pop. Useat kappaleet, joissa McCoy soitti, p\xc3\xa4\xc3\xa4siv\xc3\xa4t my\xc3\xb6hemmin eri live-albumeille. Vuonna 1989 McCoy vieraili viel\xc3\xa4 UK Subsin Killing Time-albumilla. 9 kuukautta kest\xc3\xa4neen kiertueen j\xc3\xa4lkeen McCoy ja h\xc3\xa4nen ensimm\xc3\xa4inen vaimonsa Anastasia \xe2\x80\x9dStacy\xe2\x80\x9d Maisonneuve (m. 1986\xe2\x80\x931989) erosivat. Maisonneuve kuoli muutamien kuukausien kuluttua.\n_START_SECTION_\nVuodet 1990\xe2\x80\x931999\n_START_PARAGRAPH_\n1990-luvun alussa McCoy asui Los Angelesin hienostoalueella yhdess\xc3\xa4 poikansa Sebastianin ja uuden naisyst\xc3\xa4v\xc3\xa4ns\xc3\xa4 amerikanitalialaisen perij\xc3\xa4tt\xc3\xa4ren ja Johnny Thundersin serkun Angela Nicolettin kanssa. Andy ja Angela viettiv\xc3\xa4t jet set -el\xc3\xa4m\xc3\xa4\xc3\xa4 hyvien yst\xc3\xa4viens\xc3\xa4, muun muassa Guns N\xe2\x80\x99 Rosesin j\xc3\xa4senten kanssa. McCoy alkoi keskitty\xc3\xa4 j\xc3\xa4lleen ty\xc3\xb6h\xc3\xb6ns\xc3\xa4 p\xc3\xa4\xc3\xa4sty\xc3\xa4\xc3\xa4n irti pahasta heroiiniriippuvuudestaan 1991. Selvitty\xc3\xa4\xc3\xa4n McCoy kokosi yhtyeen Shooting Gallery ja meni naimisiin Angela Nicolettin kanssa syksyll\xc3\xa4 1991. Lokakuussa McCoy kiersi Suomessa klubeja yhdess\xc3\xa4 Nicky Hopkinsin ja Dave Lindholmin kanssa samaan aikaan kuin Shooting Galleryn ensimm\xc3\xa4inen albumi julkaistiin. Shooting Gallery oli kiertueella Kissin l\xc3\xa4mmittelij\xc3\xa4n\xc3\xa4 ja hajosi. _NEWLINE_Vuosina 1993\xe2\x80\x931994 McCoy teki yhteisty\xc3\xb6t\xc3\xa4 useiden eri muusikoiden kanssa, muun muassa Skid Row\xe2\x80\x99n Sebastian Bachin kanssa nimell\xc3\xa4 Bach/McCoy. T\xc3\xa4m\xc3\xa4 yhteisty\xc3\xb6 poiki nelj\xc3\xa4 koskaan julkaisematonta kappaletta. Kev\xc3\xa4\xc3\xa4ll\xc3\xa4 1994 Andy ja Angela McCoy muuttivat Helsinkiin. Kes\xc3\xa4ll\xc3\xa4 1994 McCoy kokosi Shooting Galleryn uudelleen muun muassa Hanoi Rocksin rumpalin Gyp Casinon kanssa. Kokoonpano teki muutamia kes\xc3\xa4keikkoja Suomessa. Samoihin aikoihin McCoy keikkaili muutamia kertoja Remu Aaltosen kanssa. _NEWLINE_Andy McCoyta pidettiin suomalaisen Shooting Gallery -versionsa j\xc3\xa4lkeen menetettyn\xc3\xa4 tapauksena, mutta alennustilassa ollut McCoy ryhdist\xc3\xa4ytyi ja vuonna 1995 syntyi toinen sooloalbumi Building On Tradition, joka on McCoyn menestynein julkaisu Hanoi Rocksin j\xc3\xa4lkeen. Albumi nauhoitettiin Tukholmassa McCoyn tuottamana. Albumin suurin hitti oli \xe2\x80\x9dStrung Out\xe2\x80\x9d, joka sai paljon soittoaikaa Suomen radioissa. \xe2\x80\x9dStrung Out\xe2\x80\x9d oli alun perin Shooting Gallery -kappale, mutta oli j\xc3\xa4\xc3\xa4nyt pois itse yhtyeen albumilta. Levyll\xc3\xa4 kuultiin my\xc3\xb6s ensimm\xc3\xa4ist\xc3\xa4 kertaa McCoyn vaimon Angela Nicolettin \xc3\xa4\xc3\xa4nt\xc3\xa4. Albumin j\xc3\xa4lkeisille kiertueille McCoy kasasi yhtyeen Live Ammo, johon kuuluivat McCoyn (kitara, laulu) lis\xc3\xa4ksi Angela Nicoletti (laulu), Dan Lagerstedt (kitara, laulu) Andy Christell (basso), Gyp Casino (rummut) ja Christian Andr\xc3\xa8 (kosketinsoittimet). Yhtye piti osittain kotipaikkanaan Tukholmaa. Christellin kotipuolessa tapahtuneen onnettomuuden takia Lagerstedt siirtyi bassoon. My\xc3\xb6hemmin my\xc3\xb6s Andr\xc3\xa9 j\xc3\xa4tettiin pois yhtyeest\xc3\xa4. Live Ammon kehitys ja suosio oli noususuhdanteista, mutta lopulta kahden Suomen kiertueen j\xc3\xa4lkeen yhtye hajosi._NEWLINE_Vuonna 1995 McCoy soitti The 69 Eyesin kanssa kappaleessa \xe2\x80\x9dVietnamese Baby\xe2\x80\x9d ja albumilla Savage Garden kappaleessa \xe2\x80\x9dWild Talk\xe2\x80\x9d, jonka demon McCoy oli s\xc3\xa4velt\xc3\xa4nyt pari vuotta aiemmin. McCoy keskittyi t\xc3\xa4m\xc3\xa4n j\xc3\xa4lkeen nuoruuden harrastukseensa, maalaamiseen._NEWLINE_Vuonna 1996 McCoy ja Pete Malmi p\xc3\xa4\xc3\xa4ttiv\xc3\xa4t perustaa Briardin uudelleen 20 vuoden j\xc3\xa4lkeen. Kokoonpanoon tuli The 69 Eyesin j\xc3\xa4seni\xc3\xa4 ja Angela McCoy. Kokoonpano esitti vanhoja ja uusia Briard-kappaleita. Uusi Briard teki albumin Briard ja sen kappale \xe2\x80\x9dRiver of Dreams\xe2\x80\x9d menestyi. Samana vuonna McCoy soitti XL5:n singlell\xc3\xa4 Taas Menn\xc3\xa4\xc3\xa4n. Samana vuonna Pekka Lehto alkoi kuvata elokuvaa The Real McCoy, jossa yhdistettiin fiktiota ja Andy McCoyn el\xc3\xa4m\xc3\xa4\xc3\xa4. 2.\xe2\x80\x9313. joulukuuta 1997 Dave Lindholm, Andy McCoy ja Pelle Miljoona tekiv\xc3\xa4t akustisen kiertueen. Vuonna 1998 The Real McCoy valmistui ja McCoy voitti 27. marraskuuta Jyrkin parhaan elokuvaan liittyv\xc3\xa4n musiikkivideon palkinnon elokuvansa kappaleella \xe2\x80\x9dMind Over Matter\xe2\x80\x9d. The Real McCoy ensiesitettiin 29. tammikuuta 1999 G\xc3\xb6teborgin elokuvafestivaaleilla. Samoihin aikoihin ilmestyi elokuvan soundtrack. Elokuvan Suomen ensi-ilta oli elokuussa 1999. Kuvausten aikana McCoy loukkaantui ja katkaisi jalkansa vaarallisessa putoamisessa kerrostalon kolmannesta kerroksesta. Onnettomuus muutti elokuvan juonen oleellisesti. _NEWLINE_10. hein\xc3\xa4kuuta 1999 Tampereen Tammerfestiss\xc3\xa4 McCoy esiintyi ensi kerran pitk\xc3\xa4\xc3\xa4n aikaan. Samoin h\xc3\xa4n teki kiertueen vaimonsa Angelan ja Dan Lagerstedtin kanssa. McCoy vieraili my\xc3\xb6s 22 Pistepirkon levyll\xc3\xa4.\n_START_SECTION_\nHanoi Rocksin uudelleen perustaminen\n_START_PARAGRAPH_\nMichael Monroen ja Andy McCoyn v\xc3\xa4lit l\xc3\xa4mpeniv\xc3\xa4t uuden Hanoi Rocks CD-boksin julkistamistilaisuuden j\xc3\xa4lkeen. McCoy teki mm. yll\xc3\xa4tysvierailun Monroen esiintyess\xc3\xa4 Turussa Hellacoptersin l\xc3\xa4mmittelij\xc3\xa4b\xc3\xa4ndi Crystal Extasyn kanssa. Monroe ja McCoy k\xc3\xa4viv\xc3\xa4t my\xc3\xb6s maaliskuussa 2001 studiossa \xc3\xa4\xc3\xa4nitt\xc3\xa4m\xc3\xa4ss\xc3\xa4 toistaiseksi julkaisemattoman kappaleen \'Best Of Both Worlds\'. Kev\xc3\xa4\xc3\xa4ll\xc3\xa4 2001 Monroe ja McCoy ilmoittivat esiintyv\xc3\xa4ns\xc3\xa4 yhdess\xc3\xa4 nimell\xc3\xa4 Hanoi Revisited. Samana vuonna ilmestyi McCoyn el\xc3\xa4m\xc3\xa4kerta Sheriffi McCoy.  _NEWLINE_Hanoi Revisited esiintyi 2001 Ruisrockissa Michael Monroen taustab\xc3\xa4ndin toimiessa taustalla. Tammikuussa 2002 yhtye esiintyi Ranskassa Cannesin Midem-musiikkimessuilla. T\xc3\xa4ll\xc3\xb6in taustalla oli lontoolainen kustannusyhti\xc3\xb6 Rock Hard Publishing sek\xc3\xa4 suomalainen RLF Music, joiden taustavaikuttajina toimivat muun muassa Herman Rarebell (Scorpionsin entinen rumpali), Tatu Huhanantti, Juha Palotie, Ilkka Hulkko ja Marco Tikkanen. Hanoi Rocksin toinen tuleminen oli alkanut._NEWLINE_27. maaliskuuta 2002 Hanoi Rocksin paluu virallistettiin, kun yhtyeen kokoonpano (Andy McCoy, Michael Monroe, Costello Hautam\xc3\xa4ki, Lacu ja Timpa) julkistettiin. Pian ilmestyi single People  Like Me ja ensimm\xc3\xa4inen albumi 17 vuoteen, Twelve Shots on the Rocks. Yhtye julkaisi vuonna 2005 albumin Another Hostile Takeover ja 2007 albumin Street Poetry._NEWLINE_Music Televisionin tositelevisiosarjan The Osbournes menestyksen j\xc3\xa4lkeen MTV3 tuotti Suomessa samantapaisen sarjan Andy McCoysta ja h\xc3\xa4nen vaimostaan Angelasta. Vuonna 2003 esitetyn ohjelman nimi oli The McCoys Show.\n_START_SECTION_\nUuden Hanoi Rocksin hajoamisen j\xc3\xa4lkeen\n_START_PARAGRAPH_\nAndy McCoy astui j\xc3\xa4lleen julkisuuteen ja kertoi perustavansa uuden yhtyeen. Nimeksi tuli The Real McCoy Band, Andy McCoy laulaja-kitaristina, Foo Fightersin kitaristi Chris Shiflett, Hanoi Rocksin entinen rumpali George Atlagic, basistina Dan Lagerstead ja kosketinsoittaja-laulajana Andyn vaimo Angela McCoy. Yhtyeen kappalelistaksi suunniteltiin Hanoi Rocksin ja Foo Fightersin hittej\xc3\xa4 sek\xc3\xa4 McCoyn uusia s\xc3\xa4vellyksi\xc3\xa4. Yhtye aloitti Suomen kiertueella mutta ehti soittaa kuitenkin vain kolme keikkaa ennen kuin hajosi._NEWLINE_Andy meni helmikuussa 2011 mukaan Pelle Miljoonan yhtyeeseen, jossa h\xc3\xa4n soitti kes\xc3\xa4n 1980 ja Moottoritie on kuuma -albumin levytyssessiossa. Esiintymiset kuuluvat Albumiklassikot-konserttisarjaan._NEWLINE_Marraskuussa 2011 julkaistiin suomalaisen rock-yhtye Ember\'s Flamen debyyttialbumi Rock This. Andy McCoy toimi albumin tuottajana. _NEWLINE_Andy McCoy soitti my\xc3\xb6s loppuvuodesta 2012 ensimm\xc3\xa4isen levyns\xc3\xa4 julkaisseessa Grease Helmet -yhtyeess\xc3\xa4._NEWLINE_Syyskuussa 2013 Andy osallistui Julkkis Big Brother -ohjelmaan.  Jo 11. syyskuuta 2013, yhdeks\xc3\xa4nten\xc3\xa4 p\xc3\xa4iv\xc3\xa4n\xc3\xa4 talossa h\xc3\xa4n ilmoitti luovuttavansa kilpailun vedoten tulevaan taiden\xc3\xa4yttelyyns\xc3\xa4. Andyn piti poistua talosta seuraavan p\xc3\xa4iv\xc3\xa4n iltana, mutta h\xc3\xa4net kuitenkin poistettiin talosta s\xc3\xa4\xc3\xa4nt\xc3\xb6rikkomuksen vuoksi jo edelt\xc3\xa4v\xc3\xa4n\xc3\xa4 y\xc3\xb6n\xc3\xa4._NEWLINE_McCoy on soittanut Pelle Miljoona Oy:n paluukeikoilla vuosina 2015\xe2\x80\x932016 ja 2018-2019. Lis\xc3\xa4ksi h\xc3\xa4n soitta yhtyeen uudella Anna Soihtusi Palaa -EP:ll\xc3\xa4, joka julkaistiin vuonna 2018. EP:n "Hei, Hei, Hei" -kappale on McCoyn s\xc3\xa4velt\xc3\xa4m\xc3\xa4. _NEWLINE_Marraskuussa 2018 julkaistiin my\xc3\xb6s Andyn uusi soolo-EP Soul Satisfaction._NEWLINE_Syyskuussa 2019 julkaistiin McCoyn uusi sooloalbumi 21st Century Rocks. Edellisen sooloalbumin Building On Traditionin julkaisusta oli tuolloin kulunut 24 vuotta. 21st Century Rocksin julkaisua juhlittiin loppuunmyydyll\xc3\xa4 levynjulkaisukeikalla Suvilahti TBA -klubilla Helsingiss\xc3\xa4.\n_START_SECTION_\nAvioliitot ja lapset\n_START_PARAGRAPH_\nMcCoylla on poika nimelt\xc3\xa4 Sebastian (s. 1986) avioliitostaan 1986\xe2\x80\x931989 Anastasia \xe2\x80\x9dStacy\xe2\x80\x9d Maisonneuven kanssa. Maisonneuve kuoli pian eron j\xc3\xa4lkeen. McCoy meni uusiin naimisiin Angela Nicolettin kanssa vuonna 1991.'